Diari Oficial de la Generalitat Valenciana


Sumari del DOGV 3658, del 03-01-2000 (1999/10064)

Informació pública de les bases per a les proves selectives al grup B, professor/a d’Educació Maternoinfantil.
--------------------------------------------------------------------------------------------------------------

### Dades del document

Número de DOGV
:   3658

Data del DOGV
:   03-01-2000

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/10368


Data del document
:   01-12-1999

Organisme emissor
:   Ajuntament de Tavernes Blanques

Tipus de document
:   Convocatòria

Correcció d'errades

 Descriptors 

:   * Tavernes Blanques
    * concurs administratiu
    * personal docent
    * administració local

Informació pública de les bases per a les proves selectives al grup B, professor/a d'Educació Maternoinfantil. [1999/X10585]
  
La Comissió de Govern, en la sessió del dia 24 de novembre de 1999, acordà de convocar proves selectives d'accés al grup B, professor/a d'Educació Maternoinfantil, que es regirà per les següents,
  
Bases
  
Primera. Objecte de la convocatòria
  
Aquesta convocatòria té per objecte la selecció de personal per a cobrir una plaça vacant en la plantilla de personal funcionari de carrera d'aquesta corporació, del grup B, escala d'administració especial, subescala tècnica, denominació: professor/a d'Educació Maternoinfantil, ofertada mitjançant el procés de promoció interna, procediment de concurs-oposició, que passarà a ofertar-se conjuntament mitjançant el sistema selectiu de lliure accés en el supòsit que no fos coberta pel torn de promoció interna, inclosa en l'Oferta d'Ocupació Pública per a l'any 1999.
  
Segona. Condicions generals dels aspirants
  
Per tal de ser admès a aquestes proves selectives els aspirants hauran de reunir els requisits següents:
  
A. Per al torn de promoció interna:
  
1. Tenir la condició de personal funcionari de carrera o de personal laboral fix de la corporació, amb una antiguitat almenys de dos anys en el grup, escala, subescala, classe o categoria des del qual s'hi accedeix.
  
2. Posseir la titulació i la resta dels requisits establerts per al torn d'accés lliure.
  
B. Per al torn d'accés lliure:
  
a) Tenir la nacionalitat espanyola o la d'un dels altres estats membres de la Unió Europea o d'aquells estats als quals els siga d'aplicació la lliure circulació de treballadors i treballadores, en els termes previstos en la llei estatal que regula aquesta matèria.
  
b) Tenir complits divuit anys i no haver assolit l'edat de jubilació.
  
c) Estar en possessió del títol de professor/a d'Educació General Bàsica o equivalent, o complides les condicions per a obtenir-lo en la data en què acabe el termini de presentació d'instàncies.
  
La titulació s'acreditarà mitjançant l'expedició dels títols corresponents per l'autoritat acadèmica competent del Ministeri d'Educació i Cultura, així com també i si fa el cas, l'equivalència de títols.
  
d) No patir malaltia o defecte físic que impedesca l'exercici de les corresponents funcions.
  
e) No trobar-se inhabilitat/da penalment per a l'exercici de funcions públiques.
  
f) No haver estat separat/da mitjançant expedient disciplinari de qualsevol Administració o ocupació pública.
  
Les condicions per a ser admès a les proves hauran de reunir-se en el moment d'acabament del termini de presentació de sol·licituds i mantenir-se durant tot el procés selectiu, fins el moment de la presa de possessió.
  
Tercera. Sol·licituds
  
Els qui desitgen prendre part en aquestes proves selectives ho hauran de fer constar en la sol·licitud, segons model que serà facilitat gratuïtament a l'Oficina del Registre General.
  
Les sol·licituds es dirigiran a l'alcalde-president de l'Ajuntament de Tavernes Blanques, en el termini de 20 dies hàbils comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana; i hauran d'adjuntar-hi una fotocòpia del DNI o del passaport en el cas dels nacionals dels estats membres de la Unió Europea o d'aquells estats als quals siga d'aplicació la lliure circulació de treballadors i treballadores.
  
La presentació de sol·licituds es podrà efectuar personalment a l'Oficina del Registre General o en qualsevol de les formes establertes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
Els dret d'examen es fixen en la quantia de 8.000 pessetes, i es faran efectives pels mitjans establerts en l'article 38.7 de la Llei 30/1992, de 26 de novembre, i s'haurà d'adjuntar a la sol·licitud el resguard acreditatiu del pagament dels drets. Alhora, podran ingressar-se directament al compte corrent núm. 2090/2250/18/8743563614, de l'entitat Caixa d'Estalvis del Mediterrani, o mitjançant transferència des de qualsevol entitat bancària al compte esmentat.
  
En cap cas, la mera presentació i pagament suposarà substitució del tràmit de presentació en temps i forma de la sol·licitud.
  
Quarta. Admissió d'aspirants
  
Acabat el termini de presentació de sol·licituds, amb la verificació prèvia que s'ha realitzat el pagament dels drets d'examen, l'Alcaldia dictarà resolució, que es publicarà en el Diari Oficial de la Generalitat Valenciana i al tauler d'anuncis municipal, que contindrà la relació provisional d'admesos i d'exclosos a la realització de les proves, així com els nomenaments dels membres que integren el Tribunal de Selecció.
  
Els aspirants podran, en el cas d'errada o exclusió, subsanar els defectes en què hagen incorregut en la seua sol·licitud, o realitzar les reclamacions que tinguen per convenient en el termini de 10 dies hàbils comptadors a partir de l'endemà de la publicació de la relació provisional d'admesos i d'exclosos en el Diari Oficial de la Generalitat Valenciana.
  
Seran causes d'exclusió, a més a més de les assenyalades en altres apartats d'aquestes bases:
  
- L'omissió de la signatura en la sol·licitud.
  
- No adjuntar la fotocòpia del DNI o passaport.
  
- No abonar els drets d'examen.
  
Transcorregut el termini de 10 dies hàbils, subsanats els defectes, si convinguera, i vistes les reclamacions que corresponguen, l'Alcaldia dictarà resolució que contindrà la relació definitiva d'admesos i d'exclosos, i almenys amb una antelació de 15 dies hàbils, la data, el lloc i l'ora de realització i començament dels exercicis, que es publicarà en el Diari Oficial de la Generalitat Valenciana i al tauler d'anuncis municipal.
  
Cinquena. Proves selectives
  
El procediment de selecció es realitzarà pel sistema de concurs-oposició pel torn de promoció interna i simultàniament d'accés lliure.
  
1. Fase d'oposició: constarà dels exercicis que tot seguit s'indiquen, que tindran caràcter obligatori i eliminatori.
  
Primer exercici. Consistirà en la realització per escrit d'una prova de coneixement referida als continguts del programa inclosos en l'apartat del temari de matèries comunes. També podran demanar-se en aquest exercici coneixements bàsics sobre història, geografia i cultura de la Comunitat Valenciana.
  
L'exercici podrà ser fixat pel tribunal en forma de preguntes a desenvolupar pels opositors o en forma de test, en nombre mínim de cent, amb quatre respostes alternatives, i en aquest cas, només una d'elles serà correcta. La durada serà determinada pel tribunal, sense que puga ser inferior a 120 minuts, si es tracta de preguntes a desenvolupar o de 90 minuts, si s'opta per la forma de test.
  
Els aspirants que, si fa el cas, concórreguen pel torn de promoció interna quedaran exempts de la realització d'aquest primer exercici.
  
Segon exercici. Consistirà en el desenvolupament per escrit, durant un temps mínim de tres hores i màxim de quatre, a determinar pel Tribunal, de dos temes elegits entre tres extrets a l'atzar del temari de matèries específiques que corresponga a l'especialitat, o de dos temes entre tres proposats pel tribunal en relació amb el temari esmentat que figura en el present annex I.
  
Una vegada conclosa la prova, els exercicis seran introduïts en sobre tancat i quedaran sota la custòdia del Tribunal Qualificador, el qual cridarà individualment els opositors per a la lectura dels temes que hagen desenvolupat.
  
En tots els exercicis el tribunal prendrà les mesures que siguen necessàries per a garantir-ne l'anonimat en la valoració, i seran anul·lats tots aquells en què s'incloguera cap marca que poguera identificar-ne l'autor.
  
2. Fase de concurs: es valoraran els mèrits acreditats fefaentment pels aspirants que hagen superat la fase d'oposició conformement amb al barem que figura en l'annex II.
  
En qualsevol cas, la màxima puntuació que puga obtenir-se en la fase de concurs, no excedirà mai d'un 40 per 100 de la puntuació total del concurs-oposició, en funció del perfil del lloc.
  
Sisena. Qualificació dels exercicis
  
El primer exercici es puntuarà de 0 a 10 punts. Cas de realitzar-se mitjançant qüestions tipus test cada pregunta contestada errònia es valorarà negativament amb una penalització equivalent a 1/3 del valor de cada contestació correcta i les omissions no es computaran. Caldrà obtenir un mínim de 5 punts per a superar aquest exercici.
  
El segon exercici es puntuarà de 0 a 10 punts, i seran eliminats els aspirants que no assolisquen un mínim de 5 punts.
  
La qualificació resultant de la totalitat dels exercicis estarà determinada per la suma de puntuacions obtingudes en cadascun.
  
Per la naturalesa del sistema selectiu aplicable, la fase d'oposició podrà ser superada per un nombre d'aspirants superior al de places convocades.
  
Amb el resultat de l'últim exercici de la fase d'oposició, el Tribunal exposarà al públic la relació d'aspirants que, per haver superat tots els exercicis eliminatoris, hagen de passar a la fase de concurs, i els citarà per tal que en el termini de deu dies hàbils comptadors a partir de l'endemà de la publicació de les qualificacions al tauler d'anuncis municipal, presenten la documentació acreditativa dels mèrits i experiència previstos en la present convocatòria, a l'Oficina del Registre General de l'Ajuntament o per qualsevol de les formes establertes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
No es valoraran aquells mèrits que no es troben prou acreditats, ni s'hi admetrà la documentació presentada fora de termini.
  
Finalitzat el termini de presentació de la documentació establerta, el tribunal publicarà al tauler d'anuncis municipal, la llista provisional de valoracions de la fase de concurs i concedirà un termini de deu dies hàbils, comptadors a partir de l'endemà de la publicació, per tal que els interessats formulen les reclamacions i subsanacions que estimen pertinents en relació a la baremació.
  
Resoltes les possibles al·legacions i subsanacions, el tribunal dictarà resolució en què fixarà la relació definitiva d'aspirants aprovats.
  
Per a la confecció d'aquesta relació se sumaran les qualificacions obtingudes per cada aspirant en la fase d'oposició i en la fase de concurs. Tot seguit, s'ordenaran per ordre de puntuació de major a menor, i s'interromprà la relació quan el nombre d'aspirants coincidesca amb el nombre de places convocades, sense que en cap cas puga contenir un nombre superior al de places convocades.
  
Es configuraran per separat dues relacions corresponents, respectivament, al torn d'accés lliure i torn de promoció interna.
  
Si en el torn de promoció interna, el nombre d'aspirants que han superat la prova fóra inferior al de vacants reservades a aquest torn, les vacants esmentades acreixeran les de torn lliure, i s'augmentarà en la mateixa proporció la corresponent relació, conformement amb allò establert anteriorment.
  
En cas d'empat entre aspirants, l'ordre s'establirà segons la major puntuació obtinguda per cada aspirant en el segon exercici; en segon lloc, de mantenir-se l'empat, s'atendrà a la major puntuació en el primer exercici. Si persistira l'empat esmentat, s'atendrà a la major puntuació en la fase de concurs. En última instància, l'ordre s'establirà mitjançant sorteig públic d'aquests.
  
En el supòsit que el nombre d'aspirants aprovats fóra inferior al de places convocades, les sobrants es declararan desertes.
  
Setena. Borsa de treball
  
Amb el personal aspirant que, havent participat en les proves d'accés al grup, sector, cos/escala de la convocatòria, haja aprovat algun exercici dels que constitueixen el procés selectiu, segons l'ordre de prioritat que s'obtinga per la puntuació assolida i amb preferència dels que hagen aprovat major nombre d'exercicis, es confeccionarà borsa de treball.
  
El criteri definitiu de provisió dels integrants d'aquestes s'obtindrà per la suma de puntuació obtinguda en les citades proves i l'obtinguda en la valoració dels mèrits que en cada convocatòria s'establesquen.
  
La borsa de treball, incloent l'ordre de prioritat, es publicarà al tauler d'anuncis municipal.
  
Vuitena. Desenvolupament de les proves selectives
  
El primer exercici es realitzarà al lloc, data i hora que s'establesca en la resolució por la qual s'aprova i siga publicada en el Diari Oficial de la Generalitat Valenciana, la llista definitiva d'admesos i d'exclosos de les proves objecte d'aquesta convocatòria, amb una antelació no inferior a quinze dies hàbils.
  
Els aspirants seran convocats per a cada exercici en crida única. Els membres del Tribunal de Selecció i el personal col·laborador, no permetran l'accés a la sala on es realitze l'exercici, d'aquelles persones que compareguen una vegada conclosa la crida dels aspirants convocats.
  
Els aspirants hauran d'acreditar la seua personalitat mitjançant la presentació del DNI, o del resguard amb fotografia, del passaport o del permís de conduir, sense que a l'efecte hi siguen vàlides les fotocòpies compulsades d'aquests documents, així com de la còpia segellada amb el de l'Oficina del Registre General, de la sol·licitud d'admissió a les proves.
  
Començades les proves, l'anunci de realització dels altres exercicis es farà públic, pel tribunal, al tauler d'anuncis municipal amb una antelació mínima de 48 hores.
  
Les valoracions de la fase de concurs seran publicades al tauler d'anuncis municipal.
  
Les o els aspirants quedaran decaiguts del seu dret quan es personen als llocs de realització una vegada s'hagen iniciat ja les proves o per inassistència a aquestes, encara que siga per causes justificades.
  
Novena. Publicitat de les llistes
  
Després de la realització de cada una de les proves, el tribunal farà pública, mitjançant anunci al tauler d'anuncis municipal, la llista d'aspirants que les hagen superades.
  
Les relacions de les qualificacions dels aspirants que hagen accedit a la fase de concurs seran publicades al tauler d'anuncis municipal.
  
El tribunal elevarà a l'Alcaldia la relació definitiva dels aspirants que han superat les proves per ordre de puntuació, per a la seua inserció en el Diari Oficial de la Generalitat Valenciana i al tauler d'anuncis municipal.
  
Deu. Coneixements de valencià
  
L'acreditació dels coneixements de valencià pels i per les aspirants que hagen superat les proves selectives que disposa l'article 9.4 del Text Refós de la Llei de la Funció Pública Valenciana, podrà realitzar-se mitjançant la presentació d'algun dels documents següents:
  
Títol de Batxiller o equivalent cursat a la Comunitat Valenciana, amb superació de les assignatures de valencià.
  
Títol de l'Escola Oficial d'Idiomes corresponent al tercer curs de coneixements de valencià.
  
Certificat de nivell mitjà de la Junta Qualificadora de Coneixements de Valencià.
  
Els qui no puguen acreditar aquests coneixements, conformement amb el que estableix el punt anterior, hauran de realitzar el curs específic de valencià a què fa referència l'article 94 del Text Refós de la Llei de la Funció Pública Valenciana.
  
Onze. Presentació de documents
  
En el termini de 20 dies hàbils, comptadors des de l'endemà de la publicació en el Diari Oficial de la Generalitat Valenciana de les relacions d'aprovats, els aspirants proposats hauran de presentar a l'Oficina del Registre General o per qualsevol de les formes establertes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, la documentació següent:
  
a) Certificat de naixement expedit pel Registre Civil corresponent o fotocòpia del DNI o del passaport en el cas dels nacionals dels estats membres de la Unió Europea o d'aquells estats als quals siga d'aplicació la lliure circulació de treballadors i treballadores.
  
b) Fotocòpia compulsada del títol acadèmic exigible segons la present convocatòria.
  
c) Declaració de no haver estat separat/da mitjançant expedient disciplinari de qualsevol administració o càrrec públic, així com de no trobar-se inhabilitat o inhabilitada penalment per a l'exercici de les funcions públiques.
  
d) Certificat mèdic oficial acreditatiu de posseir la capacitat física necessària per a l'exercici de les funcions del lloc de treball ofertat.
  
Els qui tingueren la condició de funcionaris/àries públics/ques o de personal laboral al servei de l'administració municipal, estaran exempts de justificar les condicions i els requisits que ja tenien anteriorment acreditats davant d'aquesta.
  
Els i les aspirants seleccionats que, dins del termini establert en el punt anterior, i tret de casos de força major, no presentaren la documentació acreditativa o d'aquesta es deduïa que manquen d'algun dels requisits exigits, no podran ser nomenats funcionaris de carrera; sense perjudici de la responsabilitat en què pogueren haver incorregut per falsedat en les seues sol·licituds de participació.
  
La plaça no ocupada per l'aspirant que no presente la documentació quedarà vacant.
  
Dotze. Nomenament de funcionaris
  
Conclòs el procés selectiu i transcorregut el termini de presentació de la documentació, els qui l'hagueren superat seran nomenats funcionaris de carrera mitjançant resolució de l'Alcaldia, que es publicarà en el Diari Oficial de la Generalitat Valenciana.
  
Els i les aspirants que hagen superat el procés selectiu, s'incorporaran al lloc de treball en un termini màxim de sis mesos des de la publicació de la resolució a què fa referència el paràgraf anterior.
  
Tretze. Tribunal
  
El Tribunal de Selecció d'aquestes proves selectives, una vegada nomenat, serà publicat juntament amb la resolució que faça pública la relació provisional d'admesos i d'exclosos, amb una antelació mínima d'un mes a la data de l'inici de les proves, i estarà integrat per:
  
President: l'alcalde de la corporació, o membre d'aquesta que delegue.
  
Vocals:
  
- Un regidor representant de cada grup polític municipal.
  
- Un representant del Govern Valencià, designat per la Direcció General d'Interior, Àrea d'Administració Local de la Conselleria de Presidència.
  
- Un representant del professorat oficial o especialista de qualsevol departament o unitat de la Generalitat Valenciana, nomenat per la Direcció General de la Funció Pública de la Conselleria de Justícia i Administracions Públiques.
  
- Un/a representant nomenat/da per les organitzacions sindicals representades en la Mesa Sectorial de Funció Pública, que actuarà en nom de totes elles (Decret 33/1999, art. 8.2).
  
- Un tècnic designat per l'Alcaldia entre funcionaris/àries de carrera de la Corporació.
  
- Secretari: el de la corporació o funcionari/ària de carrera que delegue, qui actuarà amb veu però sense vot.
  
La composició del Tribunal inclourà la dels suplents respectius.
  
Per al millor compliment de la seua missió, el tribunal podran sol·licitar i obtenir els col·laboradors, ajudants i assessors especialistes en aquelles proves en què ho estimen necessari o convenient, els quals es limitaran a l'exercici de les seues respectives especialitats i col·laboraran amb el tribunal.
  
El tribunal tindrà la consideració d'òrgan col·legiat de l'administració, i com a tal estarà sotmès a les normes incloses en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els seus membres, així com els col·laboradors, ajudants i assessors especialistes, hauran d'abstenir-se i podran ser recusats pels interessats quan hi concórreguen circumstàncies de les previstes en els articles 28 i 29 de la llei esmentada.
  
Tots els membres del Tribunal hauran de reunir els requisits establerts en l'article 13.4 del Text Refós de la Llei de la Funció Pública Valenciana, i almenys la meitat més un d'aquests haurà de tenir una titulació corresponent a la mateixa àrea de coneixements de l'exigida per a l'ingrés.
  
Catorze. Dret supletori
  
A les presents proves selectives hi seran aplicables:
  
- Llei 30/1984, de 2 d'agost, de Mesures per a la Reforma de la Funció Pública, i modificacions posteriors.
  
- Reial Decret 896/1991, de 7 de juny, pel qual s'estableixen les regles bàsiques i els programes mínims a què ha d'ajustar-se el procediment de selecció de funcionaris d'Administració Local.
  
- Llei 7/1985, de 2 d'abril, Reguladora de les Bases de Règim Local.
  
- Reial Decret Legislatiu 781/1986, de 18 d'abril, text refós de les disposicions legals vigents en matèria de règim local.
  
- Text Refós de la Llei de la Funció Pública Valenciana, de 24 d'octubre de 1995.
  
- Decret 33/1999, de 9 de març, del Govern Valencià, pel qual s'aprova el Reglament de Selecció, Provisió de Llocs de Treball i Carrera Administrativa del personal comprès en l'àmbit d'aplicació de la Llei de la Funció Pública Valenciana.
  
I les altres disposicions de l'ordenament jurídic aplicables de la funció pública.
  
Quinze. Norma final
  
Aquesta convocatòria, les seues bases i tots els actes administratius que se'n deriven i de les actuacions del Tribunal de Selecció, podran ser impugnats en els casos i en la forma establerts per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i Llei 29/1998, de 13 de juliol, Reguladora de la Jurisdicció Contenciosa Administrativa.
  
Annex I
  
Temari de les proves selectives
  
Professor/a d'Educació Maternoinfantil
  
A. Matèries comunes
  
Tema l. La Constitució Espanyola de 1978. Estructura i principis fonamentals. Drets i deures. L'organització territorial de l'Estat. Les comunitats autònomes.
  
Tema 2. La Corona. Les Corts Generals. Composició, atribucions i funcionament. Relacions entre l'ordenament estatal i els ordenaments autonòmics. Els tractats internacionals, especial referència als tractats de la CE.
  
Tema 3. El Govern i l'administració. Principis constitucionals de l'administració. Relacions entre el Govern i les Corts Generals. Òrgans de control dependents de les Corts Generals: el defensor del Poble i el Tribunal de Comptes. El Poder Judicial.
  
Tema 4. L'Estatut d'Autonomia de la Comunitat Valenciana. Estructura i principis fonamentals. La Generalitat Valenciana: competències i institucions. Les Corts: composició, constitució i funcions. El president de la Generalitat: funcions. El Consell: composició, estructura i funcions.
  
Tema 5. Altres institucions: el síndic de Greuges i el Consell de Cultura. La Sindicatura de Comptes. Organització de l'administració pública de la Generalitat Valenciana. Principis generals. Atribucions i estructura dels òrgans de l'administració de la Generalitat Valenciana.
  
Tema 6. L'Administració Local en la Constitució de 1978. El principi d'autonomia. L'organització municipal. L'alcalde. Els tinents d'alcalde. El Plenari. La Comissió de Govern. Els òrgans complementaris. L'estatut dels membres de les corporacions locals.
  
Tema 7. Règim jurídic dels béns locals. Els béns de domini públic. Peculiaritats del seu règim jurídic en l'àmbit local. Béns patrimonials de les entitats locals: adquisició i alienació. Administració, ús i aprofitament. Els béns comunals. El servei públic en l'esfera local: peculiaritats de les distintes formes de gestió. Iniciativa pública en l'activitat econòmica.
  
Tema 8. Personal al servei de les entitats locals: plantilles. Funcionaris de carrera de l'Administració Local. Funcionaris interins. Personal eventual i laboral. Oferta d'Ocupació Pública. Selecció del personal. Drets i deures dels funcionaris. Règim disciplinari. Responsabilitat civil i penal dels funcionaris.
  
Tema 9. L'ordenament juridicoadministratiu: fonts. El reglament. Límits de la potestat reglamentària. L'acte administratiu: concepte, elements i classes. Eficàcia, efectivitat i suspensió dels actes administratius. Invalidesa de l'acte administratiu: classes de vicis i els seus efectes. Actes presumptes: requisits i efectes.
  
Tema 10. El procediment administratiu: concepte. La Llei 30/1992, de 26 de novembre, de Règim Jurídic i del Procediment Administratiu Comú. Les fases del procediment administratiu. La revisió dels actes en via administrativa. Responsabilitat de l'administració. L'ús oficial del valencià. La Llei d'Ús i Ensenyament del Valencià, de la Generalitat Valenciana.
  
Tema 11. Els contractes administratius. Concepte i classes. La preparació dels contractes. Formes d'adjudicació. Elements del contracte administratiu. La revisió de preus i altres alteracions contractuals. La invalidesa dels contractes administratius i la seua resolució.
  
Tema 12. Hisenda pública: principis constitucionals. Recursos de l'Administració de l'Estat i de la Generalitat Valenciana. Recursos de les entitats locals.
  
B. Matèries específiques
  
1. Característiques generals del xiquet i la xiqueta fins als sis anys. Principals factors que intervenen en el seu desenvolupament. Etapes i moments més significatius.
  
2. El desenvolupament infantil en el primer any de vida. El paper dels adults.
  
3. El desenvolupament psicomotor en els xiquets i xiquetes fins els tres anys. La psicomotricitat en el currículum de l'Educació Infantil.
  
4. La sensació i percepció com a fonts de coneixements. L'organització sensorial o perceptiva. La intervenció educativa.
  
5. El desenvolupament de la personalitat. El desenvolupament afectiu dels xiquets i xiquetes de 0 a 3 anys.
  
6. La conquesta de l'autonomia. Directrius per a una correcta intervenció educativa.
  
7. El xiquet descobreix els altres. Procés de descobriment, de vinculació i acceptació. L'escola com a institució socialitzadora.
  
8. El paper del centre d'Educació Infantil en la prevenció i intervenció amb xiquets i xiquetes en situació de risc social. Principals conflictes de la vida en grup.
  
9. Desenvolupament cognitiu fins els sis anys. El coneixement de la realitat. L'observació i exploració del món físic, natural i social. Gènesi i formació dels principals conceptes.
  
10. Organització dels centres d'educació infantil i primària. Òrgans de govern. L'equip docent. Formes organitzatives en funció de la coherència horitzontal i vertical del procés d'ensenyament i aprenentatge.
  
11. La família com a primera gent de socialització. La transformació de la funció educativa de la família al llarg de la història.
  
12. Expectatives familiars respecte a l'Educació Infantil. Període d'adaptació dels xiquets i xiquetes al centre educatiu. Relacions entre la família i l'equip docent.
  
13. Prevenció d'accidents, primers auxilis i malalties infantils. Criteris per a la intervenció educativa.
  
14. Alimentació, nutrició i dietètica. Alimentació equilibrada i planificació de menús. Trastorns infantils relacionats amb l'alimentació. Les hores de menjar com a moments educatius.
  
15. L'educació sexual en l'etapa infantil. Descobriment i identificació amb el propi sexe. La construcció dels rols masculí i femení. Estratègies educatives per a evitar la discriminació de gènere.
  
16. Consecució de les capacitats generals de l'etapa mitjançant els objectius i continguts de les àrees del currículum d'Educació Infantil.
  
17. Principis d'intervenció educativa d'Educació Infantil. L'enfocament globalitzador. Sentit i significació de l'aprenentatge. Una metodologia basada en l'observació i en l'experimentació. La seua concreció en el marc del projecte curricular.
  
18. La programació en el primer cicle d'Educació Infantil. Objectius, continguts i metodologia adequada per als xiquets de 0 a 3 anys.
  
19. L'acció tutorial del mestre o mestra. Organització, funcions i activitats tutorials. El tutor o tutora i la seua relació amb els alumnes, amb el grup d'alumnes i amb les famílies.
  
20. Coordinació del mestre tutor amb els i les mestres especialistes i de suport o altres professionals que intervinguen en el seu grup.
  
21. La funció del mestre en Educació Infantil. Intencionalitat educativa: relacions interactives entre el xiquet i l'educador.
  
22. El mestre com a membre de l'equip educatiu. El mestre en la seua vinculació amb les famílies.
  
23. L'organització dels espais i del temps lliure. Criteris per a una adequada distribució i organització espacial i temporal. Ritmes i rutines. L'avaluació dels espais i del temps.
  
24. Equipament, material didàctic i materials curriculars en Educació Infantil. Selecció, utilització i avaluació dels recursos materials.
  
25. El desenvolupament del llenguatge. Llenguatge i pensament.
  
26. Evolució de la comprensió i de l'expressió. La comunicació no verbal.
  
27. Problemes més freqüents en el llenguatge infantil.
  
28. El joc: teoria, característiques i classificacions del joc infantil. El joc com a activitat d'ensenyament i aprenentatge.
  
29. La literatura infantil. El conte: el seu valor educatiu.
  
30. Criteris per a seleccionar, utilitzar i narrar contes orals i escrits. Activitats a partir del conte. La biblioteca de l'aula.
  
31. L'educació musical en educació infantil. El descobriment del so i del silenci.
  
32. Característiques i criteris de selecció de les activitats musicals. Els recursos didàctics. El folklore popular.
  
33. Evolució de l'expressió plàstica dels xiquets i les xiquetes.
  
34. Elements bàsics del llenguatge plàstic. Objectius, continguts, materials, activitats, estratègies metodològiques.
  
35. Avaluació de l'expressió plàstica. Models i estereotips.
  
36. L'expressió corporal El gest i el moviment: l'expressió corporal com a ajuda en la construcció de la identitat i autonomia personal.
  
37. El joc simbòlic i joc dramàtic. Les activitats dramàtiques.
  
38. La influència de la imatge en el xiquet. La lectura i interpretació d'imatges.
  
39. El cinema, la televisió i la publicitat.
  
40. Criteris de selecció i utilització de materials audiovisuals i de les noves tecnologies en l'Educació Infantil.
  
41. Formació de les capacitats relacionades amb el desenvolupament logicomatemàtic.
  
42. Recursos didàctics i activitats adequades a l'etapa d'Educació Infantil.
  
43. L'Educació Infantil i Primària en la LOGSE i disposicions que la desenvolupen.
  
44. Característiques generals en la LOGSE: finalitats, estructura curricular i àrea d'aprenentatge.
  
45. Escola i societat. El sistema educatiu en una societat canviant i plural.
  
46. El context social en què es pretén educar. Característiques bàsiques del desenvolupament evolutiu de la infància.
  
47. Aspectes cognitius, motrius, afectius i socials dels xiquets i xiquetes fins als dotze anys. Implicacions en el procés d'ensenyament i aprenentatge.
  
48. Tavernes Blanques: història i tradicions. Situació actual. Organització i serveis municipals.
  
Annex II
  
Barem de mèrits a valorar del lloc de treball:
  
Professor/a d'Educació Maternoinfantil
  
1. Serveis prestats: fins a un màxim de cinc punts.
  
Els serveis prestats es valoraran a raó de 0,25 punts per any complet de serveis en el mateix grup de funcionaris o categoria laboral o en el grup immediatament inferior, i 0,10 punts quan es tracte dels altres grups. A l'efecte, s'hi computaran els serveis previs prestats en l'administració que s'hagen reconegut a l'empara del que disposa la Llei 70/1978, de 26 de novembre, i la resta de normativa aplicable. No es computaran mai els serveis que s'hagen prestat simultàniament amb altres de també al·legats.
  
2. Titulacions acadèmiques: es valorarà fins a un màxim de dos punts la possessió d'altres titulacions de nivell igual o superior a l'exigit per la convocatòria, sempre que tinguen relació directa amb les funcions dels llocs convocats d'acord amb els criteris següents:
  
- Si el títol és de nivell superior a l'exigit: 2 punts.
  
- Si el títol és d'igual nivell a l'exigit: 1 punt.
  
3. Experiència: es valorarà fins a un màxim de quatre punts, a raó d'un punt per any complet de serveis. L'experiència es valorarà atenent principalment al fet d'haver realitzat funcions semblants a les que haurà d'exercir.
  
A l'efecte, es tindran en compte els certificats expedits per responsables del departament, servei o àrea de l'administració o els documents acreditatius de les empreses on l'aspirant ha treballat.
  
4. Cursos de formació i perfeccionament: es valoraran fins a un màxim de 2 punts únicament els cursos de formació i perfeccionament que estiguen relacionats directament amb les funcions del lloc de treball objecte d'aquesta convocatòria, d'acord amb els criteris següents:
  
a. Cursos de 100 o més hores: 2 punts.
  
b. Cursos de 50 o més hores: 1 punt.
  
c. Cursos de 25 o més hores: 0,5 punts.
  
d. Cursos de 15 o més hores: 0,2 punts.
  
Es tindran en compte aquells cursos de formació i perfeccionament que tinguen relació amb temes de caràcter general de l'administració pública o amb les funcions a exercir, que hagen estat organitzats per l'Institut Valencià d'Administració Pública, per escoles de formació de funcionaris, per universitats o qualsevol altre curs homologat per l'IVAP. Tan sols es valoraran aquests cursos si estan homologats per un organisme públic competent en el marc de programes de formació contínua, de formació ocupacional o de formació d'empleats públics, i l'aspirant haurà d'acreditar aquest extrem.
  
5. Coneixement de valencià: es valorarà fins a un màxim d'1,5 punts, sempre que s'acredite estar en possessió del pertinent certificat o homologació, expedit per la Junta Qualificadora de Coneixements de Valencià, d'acord amb l'escala següent, i en cas d'estar en possessió de dos nivells, es valorarà únicament el de major nivell:
  
Elemental: 0.50 punts.
  
Mitjà: 1.00 punts.
  
Superior: 1.50 punts.
  
6. Altres mèrits: es valoraran fins a un màxim de tres punts, per la realització d'un projecte directament vinculat amb el contingut del lloc de treball.